Nordean Aki Kangasharju: "Tämä on kyllä todella laaja-alaista ja voimakasta."

Suomen talous kasvaa nyt kohisten.

Aki Kangasharju. MERJA OJALA

Suomen taloudella menee nyt erittäin hyvin. Tilastokeskuksen ennakkotietojen mukaan Suomen bruttokansantuote kasvoi tammi-maaliskuussa 1,2 prosenttia edelliseen vuosineljännekseen verrattuna. Vuoden 2016 ensimmäiseen neljännekseen verrattuna työpäiväkorjattu bruttokansantuote kasvoi peräti 2,7 prosenttia.

- Nyt tuli kovat luvut! Nordean pääekonomisti Aki Kangasharju kommentoi kello 9.00 julkistettuja lukuja tuoreeltaan Iltalehdelle.

Miksi ne ovat kovat?

- Aikaisemmin julkistetut liikevaihtoluvut olivat hyviä ja nyt nämä oikeat luvut ovat käytännössä yhtä kovat. Ja sitten vielä viime vuoden lopun lukuja nostettiin.

Tilastokeskus korjasi ylöspäin aikaisempia lukujaan niin, että vuoden 2016 viimeisellä vuosineljänneksellä bruttokansantuote kasvoi tarkentuneiden tietojen mukaan 0,6 prosenttia edellisestä neljänneksestä, kun aikaisempi luku oli 0,0 prosenttia. Kasvua edellisvuoden vastaavaan neljännekseen tuli 1,8 prosenttia, kun aikaisempi arvio oli 1,3 prosenttia.

Kangasharju iloitsee siitä, että kaikki bkt:n osatekijät ovat nyt kasvussa.

- Vienti kasvoi enemmän kuin tuonti, kulutus kasvaa ja investoinnit kasvaa. Tämä on kyllä todella laaja-alaista ja voimakasta.

- Tässä on käymässä tyypillinen juttu, että kun nousu alkaa, niin tilastot laahaavat perässä ja sitten niitä nostetaan ylöspäin myöhemmin.

Onko kolmen 3 prosentin talouskasvu mahdollinen?

Suomen bkt:n kasvu

- Kyllä se on. Pelkästään perintö tälle vuodelle on kaksi prosenttia. Vaikka tänä vuonna ei olisi talouskasvua laisinkaan, niin viime vuoden loppu oli niin kova, että tälle vuodelle tulee kaksi prosenttia korkeampi pelkästään jo sitä kautta.

- Ja nyt kun ensimmäinen neljännes oli näin hyvä, niin kyllä se 3 prosenttia on hyvinkin mahdollinen koko vuodelle, Kangasharju sanoo.

Vuoden 2017 ensimmäisellä neljänneksellä viennin volyymi kasvoi viisi prosenttia edellisestä neljänneksestä ja vajaat yhdeksän prosenttia vuodentakaisesta. Tuonti väheni yhden prosentin edellisestä neljänneksestä mutta kasvoi vajaat neljä prosenttia vuodentakaisesta.

Yksityisen kulutuksen volyymi kasvoi ensimmäisellä neljänneksellä puolitoista prosenttia edellisestä neljänneksestä ja reilut kolme prosenttia vuodentakaisesta. Kiinteän pääoman bruttomuodostus eli investoinnit kasvoivat neljä prosenttia edellisestä neljänneksestä ja yhdeksän prosenttia vuodentakaisesta.